‘GJS’บิ๊กล็อต 330ล้านบาท ต่ำตลาด21%
&nbsp;
20 ส.ค. 2554

โพสต์ทูเดย์ — บิ๊กล็อต GJS 5.54% มูลค่า 330 ล้านบาท กดราคาซื้อขายถูก 0.15 บาท ต่ำกว่าตลาด 21%
วันที่ 12 พ.ค. 2553 เกิดการซื้อขายหุ้นบริษัท จี เจ สตีล (GJS) รายการใหญ่หรือบิ๊กล็อต ทั้งหมด 32 รายการ จำนวน 2,200 ล้านหุ้น มูลค่าทั้งสิ้น 330 ล้านบาท ในราคาเฉลี่ย 0.15 บาท ซึ่งต่ำกว่าตลาดที่ซื้อขายในราคา 0.19 บาท หรือประมาณ 21% 
แหล่งข่าวจากวงการโบรกเกอร์ เปิดเผยว่า รายการบิ๊กล็อตหุ้น GJS จำนวน 2,200 ล้านหุ้น หรือคิดเป็น 5.54% ของทุนชำระแล้ว คาดว่าจะเป็นการทำรายการของบริษัท จี สตีล (GSTEEL) ซึ่งเป็นผู้ถือหุ้นรายใหญ่ เนื่องจากช่วงที่ผ่านมามีกระแสข่าวว่าจะมีการปรับโครงสร้างการถือหุ้นใหม่
ขณะเดียวกันการขายหุ้น GJS ครั้งนี้จะช่วยเสริมสภาพคล่องอย่างรวดเร็วให้ GSTEEL ถึง 330 ล้านบาท สำหรับนำไปใช้ขยายธุรกิจและซื้อวัตถุดิบมาผลิตสินค้า เพื่อให้มีรายได้ถึงจุดคุ้มค่าที่สุด 
เมื่อวันที่ 12 พ.ค. ราคาหุ้น GSTEEL ปิดที่ 0.41 บาท ลดลง 0.01 บาท แม้ระหว่างวันมีแรงซื้อดันราคาขึ้นไปสูงถึง 0.43 บาท เพราะเก็งว่าสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) จะสั่งให้บริษัทแก้ไขงบการเงิน แต่ไม่ใช่ข้อมูลที่เป็นสาระสำคัญ 
ด้านโครงสร้างผู้ถือหุ้นรายใหญ่ของ GJS ล่าสุดเมื่อ 7 เม.ย. 2553 ประกอบด้วย บริษัท โอเรียลทัล แอ็กเซส ถือหุ้น 27.22% GSTEEL ถือ 22.45% NOMURA SINGAPORE LIMITEDCUSTOMER SEGREGATED ACCOUNT ถือ 10.26% บรรษัทบริหารสินทรัพย์ไทย (บสท.) ถือ 3.90% และ QUAM SECURITIES COMPANY LIMITED A/C CLIENT ถือ 3.86%